ગામમાં ઉકા આતાને ઘેર ડાકલા, એટલે આખા ગામના ભાયડા મફત સા પીવાને બીડીયું સુંહવા, માતાજીના સત જોવાને બાને પોગી ગેલા. મોકો હારો હતો, મારા બાપાને એના બાપા બેય ડાકલામાં બેઠા હશે ને સા ના હબડકા લેતા હશે એવું ધારીને બાકીનું ગામ ઝંપી ઝાય એની વાટ જોતા ગામના મંદિરે એકલો બેઠો….. એટલું બોલીને આતા અટક્યા, રવજીએ કેરબામાંથી પાણીનો કળશ્યો ભરીને આતાને આપ્યું, મોટે ઘૂંટડે આખો કળશ્યો પૂરો કરતા હતા ત્યાં સુધી આતાના ગળાનો હૈડ્યો સૌ ઉંચો નીચો થતો જોઈ રહ્યા. પાણી પીય ને ઈવડા ઈ એની ધોળી પૂળા જેવી મુશ્યુંની ઉપર હાથ ફેરવી બોલ્યા કે “જવો સોકરાવ, અતાર હુધીની વાત તો મેં તમને કરી પણ હવે પશીની વાત જે કરું ઈ વાત જો કોઈને તમે કરી ગામમાં તો તમને આ દરિયાદેવની આણ્ય સે” બધાયે મુંડા હલાવી ને વસન દીધું આતાને.